

Obec Melčice-Lieskové

Všeobecne záväzné nariadenie

Obce Melčice-Lieskové č. 4/2023

o opatrovateľskej službe, o spôsobe určenia a výšky úhrady za poskytované sociálne služby

Obec Melčice-Lieskové v súlade v § 6 ods. 1 zákona č. 369/1990 Zb. o obecnom zriadení v znení neskorších predpisov a v zmysle zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov (ďalej len „zákon o sociálnych službách“) vydáva toto všeobecné záväzné nariadenie:

Článok 1

Základné ustanovenia

Toto všeobecne záväzné nariadenie (ďalej len „VZN“) v zmysle zákona o sociálnych službách:

1. Definuje druh a formu sociálnej služby poskytovanej v zriaďovateľskej pôsobnosti Obce Melčice-Lieskové
2. Určuje spôsob a stanovenie výšky úhrad za poskytované sociálne služby

Obec Melčice-Lieskové poskytuje:

1. Konanie vo veci rozhodovania odkázanosti na sociálnu službu
2. Sociálnu službu na riešenie nepriaznivej sociálnej situácie z dôvodu ťažkého zdravotného postihnutia, nepriaznivého zdravotného stavu alebo dôvodu dovŕšenia dôchodkového veku – opatrovateľská služba.
3. Donáška obedov

Článok 2

Konanie vo veciach odkázanosti na sociálnu službu

1. Konanie o odkázanosti na sociálnu službu:

sa začína na základe písomnej žiadosti fyzickej osoby o posúdenie odkázanosti na

sociálnu službu, spolu s prílohami.

1. Žiadosť o posúdenie na sociálnu službu sa podáva na obec Melčice-Lieskové, Obecný úrad v Melčiciach-Lieskovom.
2. Ak fyzická osoba vzhľadom na svoj zdravotný stav nemôže sama podať „Žiadosť o posúdenie odkázanosti na sociálnu službu“, môže v jej mene a s jej súhlasom a na základe potvrdenia ošetrujúceho lekára o zdravotnom stave tejto fyzickej osoby podať žiadosť aj iná fyzická osoba.
3. Podkladom na vydanie „Rozhodnutia o odkázanosti na sociálnu službu“ je „Sociálny posudok o odkázanosti na sociálnu službu“, ktorý vypracováva zodpovedný zástupca za sociálne služby v obci Melčice-Lieskové.
4. Na vypracovanie posudku o odkázanosti na sociálnu službu sa použijú ustanovenia §48 až §51 zákona o sociálnych službách.
5. Na základe lekárskeho a sociálneho posudku vyhotovuje obec Melčice-Lieskové posudok o odkázanosti na sociálnu službu, ktorý obsahuje:

* stupeň odkázanosti fyzickej osoby na pomoc inej fyzickej osoby
* znevýhodnenie fyzickej osoby s ťažkým zdravotným postihnutím (ŤZP) alebo s nepriaznivým zdravotným stavom v oblasti sebaobslužných úkonov, úkonov starostlivosti o svoju domácnosť a pri základných sociálnych aktivitách.
* návrh druhu sociálnej služby
* určenie termínu opätovného posúdenia zdravotného stavu (ak nie je stupeň VI.)

1. Priebeh celého konania vo veci rozhodovania o odkázanosti na sociálnu službu zabezpečuje obec Melčice-Lieskové, ktorý eviduje a vedie celú spisovú agendu.

Článok 3

Platenie úhrady za sociálnu službu, účasť rodiny na úhradách

1. Po zaplatení úhrady za opatrovateľskú službu musí prijímateľovi sociálnej služby zostať mesačne z jeho príjmu najmenej 1,65 násobku sumy zo životného minima.
2. Ak prijímateľ sociálnej služby nemá príjem alebo jeho príjem nepostačuje na platenie úhrady za sociálnu službu, úhradu za sociálnu službu alebo jej časť platí iná osoba, pričom táto osoba uzatvorí s poskytovateľom sociálnej služby zmluvu o platení úhrad za sociálnu službu.
3. Ak podľa tohto VZN nevznikne prijímateľovi sociálnej služby povinnosť platiť úhradu za sociálnu službu alebo jej časť, prechádza táto povinnosť postupne na rodičov a deti. Rodičom alebo deťom po zaplatení úhrady za sociálnu službu musí mesačne zostať 1,65 násobku sumy životného minima ustanovenej osobitným predpisom.
4. Rodičia alebo deti uzatvoria s poskytovateľom sociálnej služby zmluvu o platení úhrady za sociálnu službu.
5. Deti, ktoré sú schopné sa samostatne živiť, sú povinné zabezpečiť svojim rodičom starostlivosť. Každé dieťa plní túto vyživovaciu povinnosť takým dielom, aký zodpovedá pomeru jeho schopností a možností k schopnostiam a možnostiam ostatných detí.
6. Pri platení úhrady za sociálnu službu sa berie ohľad aj na majetkové pomery prijímateľa sociálnych služieb, alebo jeho detí, s ktorými je uzatvorená zmluva o platení úhrad.

Článok 4

Opatrovateľská služba

1. Opatrovateľská služba je sociálna služba poskytovaná občanovi, ktorý

a) je odkázaný na pomoc inej fyzickej osoby a jej stupeň odkázanosti je najmenej II. podľa prílohy č. 3 zákona o sociálnych službách alebo

b) je odkázaný na pomoc pri úkonoch sebaobsluhy, úkonoch starostlivosti o svoju domácnosť a základných sociálnych aktivitách podľa prílohy č. 4 zákona o sociálnych službách.

c) Pri hospitalizácii, pri umiestnení prijímateľa sociálnej služby do zariadenia, alebo pri prerušení poskytovania opatrovateľskej služby na dobu dlhšiu ako 15 dní, je občan (rodinní príslušníci, resp., opatrovateľ) povinný písomne informovať poskytovateľa o tejto skutočnosti a následne zmenu zmluvných podmienok deklarovať formou dodatku k zmluve.

2. Opatrovateľskú službu nemožno poskytovať fyzickej osobe,

a) ktorej sa poskytuje celoročná pobytová sociálna služba,

b) ktorá je opatrovaná fyzickou osobou, ktorej sa poskytuje peňažný príspevok na opatrovanie podľa osobitného predpisu,

c) ktorej sa poskytuje peňažný príspevok na osobnú asistenciu podľa osobitného predpisu,

d) ktorej je nariadená karantén a pre podozrenie z nákazy prenosnou chorobou a pri ochorení touto nákazou.

3. Sociálna služba sa poskytuje na základe písomnej žiadosti občana o posúdenie odkázanosti na sociálnu službu, lekárskeho posudku, sociálneho posudku, právoplatného rozhodnutia o odkázanosti na sociálnu službu a žiadosti o uzavretie zmluvy o poskytovaní sociálnej služby.

4. Rozsah úkonov sociálnej služby určí obec v zmluve medzi obcou a prijímateľom sociálnej služby podľa stupňa odkázanosti fyzickej osoby na pomoc inej fyzickej osoby pri úkonoch sebaobsluhy (ďalej odkázanosť fyzickej osoby) na základe lekárskeho posudku, sociálneho posudku, právoplatného rozhodnutia o odkázanosti na sociálnu službu a zmluvy o poskytovaní sociálnej služby v hodinách. Minimálny rozsah úkonov sebaobsluhy nesmie byť nižší, ako je rozsah zodpovedajúci stupňu odkázanosti fyzickej osoby posúdený posudkovým lekárom obce.

5. Sociálna služba sa poskytuje na základe posudkovej činnosti obce o odkázanosti fyzickej osoby na túto sociálnu službu.

6. Na konanie o odkázanosti na sociálnu službu sa použijú ust. § 49 až 51 zákona o sociálnych službách.

Článok 5

Úhrada za opatrovateľskú službu, spôsob jej určenia, platenia a odľahčovacia služba

1. Výšku úhrady za opatrovateľskú službu určuje obec Melčice-Lieskové nasledovne:

**4,0 eur/hod.**

1. Úhradu za opatrovateľskú službu platí klient podľa skutočného rozsahu poskytnutých hodín za kalendárny mesiac, v ktorom sa služba poskytla, najneskôr do 15. dňa nasledujúceho kalendárneho mesiaca. Úhradu vykoná do pokladne obce Melčice-Lieskové.
2. Rozsah a podmienky úhrady za poskytovanie opatrovateľskej služby si klient dohodne s poskytovateľom v zmluve o poskytovaní sociálnej služby.
3. Opatrovateľ predloží mesačne „ Výkaz o úkonoch sebaobsluhy, úkonoch starostlivosti o domácnosť a základných sociálnych aktivitách“, podpísaný prijímateľom sociálnej služby, z ktorého bude zrejmý počet hodín pri jednotlivých aktivitách.
4. V prípade čerpania dovolenky alebo práceneschopnosti opatrovateľky si náhradnú opatrovateľskú službu zabezpečí rodina opatrovaného sama.

Článok 6

Donáška obedov

Donáška obedov je zabezpečovaná podľa „Článku 2“ tohto VZN, kedy prijímateľ tejto služby je povinný vybaviť všetky náležitosti k „Rozhodnutiu o odkázanosti na sociálnu službu“. Služba donášky obedov môže byť poskytovaná len občanom obce Melčice-Lieskové s trvalým pobytom v obci, ktorí spĺňajú stupeň odkázanosti stupňa IV, V a VI a v ďalších prípadoch podľa posúdenia Komisiou sociálnou, bytovou a zdravotnou pri OZ v Melčiciach-Lieskovom.

Úhrada za donášku obedov v obci Melčice-Lieskové je stanovená vo výške 0,20 eur/ za 1 odobratý obed.

Článok 7

Spoločné a záverečné ustanovenia

1. Poskytovateľ sociálnej služby je povinný chrániť osobné údaje získané za účelom poskytovania sociálnej služby.
2. Pri poskytovanie sociálnych služieb a stanovení úhrad za tieto služby sa primerane použije Zákon č. 448/2008 Z.z. o sociálnych službách a o zmene a doplnení Zákona č. 445/1991 Zb. o živnostenskom podnikaní v znení neskorších predpisov, Zákon č. 601/2003 Z.z. o životnom minime a o zmene a doplnení niektorých zákonov v platnom znení, Zákon č. 36/2005 Z.z. o rodine a o zmene a doplnení niektorých zákonov v platnom znení, Zákon č. 71/1967 Zb. o správnom konaní v platnom znení, Zákon č. 369/1990 Zb. o obecnom zriadení v znení neskorších zmien a doplnkov a Občiansky zákonník v platnom znení.
3. Na vzťahy neupravené týmto VZN vo veci poskytovania sociálnej služby sa primerane použijú ustanovenia zákona o sociálnych službách.
4. Kontrolnú činnosť nad dodržiavaním tohto VZN vykonáva: hlavný kontrolór obce, príslušná komisia OZ v Melčiciach-Lieskovom, Zodpovedná zástupkyňa za sociálne služby v obci Melčice-Lieskové a zamestnanci obce Melčice-Lieskové, ktorí sú poverení vykonávať kontrolu v zmysle platných právnych predpisov.
5. Všetky zmeny a doplnky tohto VZN schvaľuje Obecné zastupiteľstvo v Melčiciach-Lieskovom.
6. VZN č. 4/2023 schválilo Obecné zastupiteľstvo v Melčiciach-Lieskovom na svojom zasadnutí dňa 20. 04. 2023 uznesením č. 42/2023
7. Schválením VZN č. 4/2023 sa ruší VZN č.4/2019

Návrh všeobecne záväzného nariadenia bol podľa § 6, ods.3 zákona č. 369/1990 Z.z. vyvesený dňa 04. 06. 2023 na úradnej tabuli v obci Melčice-Lieskové a zverejnený na [www.melcice-lieskove.sk](http://www.melcice-lieskove.sk).

Návrh všeobecne záväzného nariadenia zvesený dňa 20. 06. 2023

Všeobecne záväzné nariadenie vyvesené na úradnej tabuli: 21. 06. 2023

Všeobecne záväzné nariadenie zvesené z úradnej tabule: 07. 07. 2023

Mgr. Katarína Remencová

starostka obce

Podľa:

Zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov